ΓΡΑΠΤΗ ΕΡΩΤΗΣΗ E-2226/98

υποβολή: Kirsi Piha (PPE) προς την Επιτροπή

(16 Ιουλίου 1998)

Θέμα: Προβλήματα εν σχέση με τα κοτόπουλα που εκτρέφονται σε συστοιχίες κλουβιών

Κατά τη διάρκεια των τελευταίων ημερών, τα μέσα μαζικής ενημέρωσης στην Φινλανδία έχουν ασχοληθεί εκτενώς με το θέμα των ελλιπών συνθηκών διαβίωσης των κοτοπούλων που εκτρέφονται σε συστοιχίες κλουβιών. Λόγω των οικονομικών δυσχερειών που αντιμετωπίζουν οι εκτροφείς, στα κοτόπουλα δεν παρέχεται, μεταξύ άλλων, επαρκής ποσότητα τροφής. Επιπλέον, τα περιορισμένα στις συστοιχίες κλουβιών σε απάνθρωπα μικρούς χώρους κοτόπουλα υποφέρουν, σύμφωνα με τα αποτελέσματα σχετικών ερευνών, συχνότερα και σε πολύ μεγαλύτερο βαθμό λόγω άγχους και φόβου από ότι τα κοτόπουλα που εκτρέφονται στα συμβατικά ορνιθοτροφεία.

Ποια είναι η άποψη της Επιτροπής εν σχέση με τους ισχυρισμούς ότι η πολιτική ενισχύσεων που ασκεί η ΕΕ όσον αφορά την εκτροφή κοτοπούλων ωθεί τους εκτροφείς, μεταξύ άλλων, να αναβάλλουν, για λόγους μεγιστοποίησης των εσόδων τους, την ημερομηνία σφαγής των πτηνών; Πώς πρέπει να αναδιαμορφωθεί η πολιτική ενισχύσεων της Ένωσης προκειμένου να καταστεί εφικτή η εξάλειψη των ελλείψεων που έχουν προκύψει εν σχέση με τις συνθήκες διαβίωσης των κοτοπούλων; Πώς προτίθεται να εντοπίσει η Επιτροπή τις υφιστάμενες στον τομέα της εκτροφής κοτοπούλων ελλείψεις στην Κοινότητα;

Απάντηση του κ. Fischler εξ ονόματος της Επιτροπής

(21 Σεπτεμβρίου 1998)

Η πράξη προσχώρησης της Αυστρίας, Φινλανδίας και της Σουηδίας προέβλεπε την άμεση εισαγωγή κοινών γεωργικών τιμών (χαμηλότερων) στα νέα αυτά κράτη μέλη από την 1η Ιανουαρίου 1995. Η Φινλανδία διατήρησε το δικαίωμα να χορηγεί μειωμένες εθνικές επιχορηγήσεις καθώς επίσης και εθνικές ενισχύσεις σε αγροκτήμονες κατά την διάρκεια μεταβατικής περιόδου μέχρι να ξεπεραστούν τα προβλήματα μικρής κλίμακας της γεωργίας της.

Κατά την παραγωγή ζώων, μειωμένες εθνικές ενισχύσεις καταβάλλονται ανά κεφαλή σύμφωνα με τις διεθνείς συμφωνίες. Δεν ισχύει η άποψη ότι η πληρωμή αυτών των ενισχύσεων οδήγησε σε χαμηλή ποιότητα των αυγών, κοτόπουλων ή χοιρινού κρέατος τη στιγμή που το μεγαλύτερο τμήμα των εισοδημάτων των αγροκτημόνων είναι συνέπεια ακόμα των τιμών. Στο πακέτο μεταρρύθμισης της Agenda 2000(1), προβλέπονται έμμεσες επιχορηγήσεις στους τρεις ανωτέρω τομείς.

Η Επιτροπή δεν είναι ενήμερη για τις ελλιπείς συνθήκες διαβίωσης κοτόπουλων που εκτρέφονται σε συστοιχίες κλωβών στην Φινλανδία. Ωστόσο, η Επιτροπή θα εξετάσει το θέμα και θα ζητήσει πληροφορίες από τις Φινλανδικές αρχές.

Οι ελάχιστες προδιαγραφές που προβλέπονται στην παρούσα νομοθεσία όσον αφορά την τοποθέτηση κοτόπουλων σε συστοιχίες κλωβών πρέπει να τηρηθούν από οποιονδήποτε κάτοχο αγροκτήματος ανεξάρτητα από τις επιχορηγήσεις. Το πρόγραμμα παρακολούθησης των εθνικών αρχών συμφωνεί με τους κανόνες και επεμβαίνει όταν υπάρχει παράβαση.

Η Επιτροπή παρουσίασε πρόσφατα πρόταση προς το Συμβούλιο η οποία καθορίζει τις ελάχιστες προδιαγραφές για την προστασία κοτόπουλων ωοπαραγωγής σε διάφορα συστήματα εκτροφής, συμπεριλαμβανομένων των κλωβών(2). Η πρόταση συζητείται αυτή τη στιγμή στο Συμβούλιο και αποστάληκε στο Κοινοβούλιο για διατύπωση γνώμης. Οι νέες απαιτήσεις θα μπορούσαν, εάν εγκριθούν όπως προτάθηκε, να εφαρμοστούν στις νέες εγκαταστάσεις ή σε νέα ανακαινισθέντα συστήματα από την 1η Ιανουαρίου 1999 και από την 1η Ιανουαρίου του 2009 για όλα τα κοτέτσια. Αυτή είναι μία κανονική μεταβατική περίοδο. Με την νέα πρόταση ο γενικός κανόνας είναι ότι τα κοτόπουλα θα πρέπει να διαμένουν σε ένα σύστημα που επιτρέπει το φώλιασμα και το κούρνιασμα. Τα κράτη μέλη θα μπορούσαν ωστόσο να επιτρέψουν παρεκκλίσεις από το κούρνιασμα και το φώλιασμα για να επιτραπεί η χρήση των συστοιχιών κλωβών που προβλέπουν ότι τα κοτόπουλα έχουν ελάχιστο χώρο 800 cm2 ανά κοτόπουλο. Όσον αφορά τις απαιτήσεις διατροφής προτείνεται όλα τα πτηνά να έχουν πρόσβαση σε κατάλληλη θρεπτική και υγιεινή τροφή και σε καθαρό νερό ανά πάσα στιγμή, και καθημερινώς.

(1) COM(97)2000 τελικό.

(2) ΕΕ C 123 της 22.4.1998.